# Ang Lee

Ang Lee (en xinès 李安) és un director de cinema taiwanès, nascut el 23 d'octubre de 1954. L'èxit de les seves pel·lícules al seu país natal i internacionalment, van precipitar la seva arribada a Hollywood amb Sentit i sensibilitat (1995), per la qual va rebre elogis crítics i diversos premis. Va passar a dirigir pel·lícules en una àmplia gamma de gèneres. Va guanyar el Premi Oscar al millor director l'any 2006 per Brokeback Mountain i l'any 2013 per La Vida de Pi. Gran part del treball de Lee és conegut per la seva càrrega emocional i per l'exploració d'emocions reprimides i ocultes, que els especialistes en cinema creuen que són els responsables del seu èxit per compensar les barreres culturals existents i aconseguir un reconeixement internacional com el que ha aconseguit.

## Biografia

Ang Lee va néixer i va créixer a Chaozhou, Pingtung (Taiwan). Va créixer en una llar que va posar un gran èmfasi en l'educació. A Taiwan va estudiar a la National Arts School (actualment National Taiwan University of Arts), on es graduà el 1975. Veure la La font de la donzella (1960) d'Ingmar Bergman's va ser una gran experiència formativa. El 1975, després de fer el servei militar, va traslladar-se als Estats Units per ampliar estudis en teatre a la Universitat d'Illinois, a Urbana-Champaign (Illinois), on es graduà el 1980. Tot i que volia ser actor, la dificultat amb l'idioma el va impulsar a fer direcció. L'any 1983 es va casar amb la biòloga molecular Janice Lin, també taiwanesa, amb qui ha tingut dos fills, Haan Lee i Mason Lee.

### Carrera com a director

Va debutar com a director amb Pushing Hands (1992), una comèdia dramàtica sobre família i xoc cultural. L'any següent va aconseguir la fama internacional en guanyar l'Os d'Or al Festival de Berlín i en ser candidat a l'Oscar a la millor pel·lícula de parla no anglesa per The Wedding Banquet (1993), una comèdia romàntica centrada en un personatge homosexual. Repetiria la nominació amb la comèdia de costums Eat Drink Man Woman (1994).
Sentit i sensibilitat (1995) va ser el primer títol filmat per Ang Lee fora del seu país. És una història d'època basada en un text de Jane Austen que va ser nominada a set Oscars, dels quals Emma Thompson en va aconseguir el de millor guió. Dos anys més tard filmà el drama coral i familiar La tempesta de gel (1997), una pel·lícula que adaptava una novel·la de Rick Moody amb un guió premiat a Cannes de James Schamus, i posteriorment Cavalca amb el diable (1999), western amb la presència de Tobey Maguire, Skeet Ulrich i la cantant Jewell.
Va estrenar segle amb Tigre i drac (2000), fantasia històrica d'arts marcials basada en un llibre de Du Lu Wang amb la qual va aconseguir l'Oscar a la millor pel·lícula de parla no anglesa. Tres anys després va adaptar el còmic de la [Marvel] Hulk (2003) en un film protagonitzat per Eric Bana que va ser rebut amb fredor, tot el contrari que el drama homosexual Brokeback Mountain (2005), amb Heath Ledger i Jake Gyllenhaal per la qual Ang Lee va guanyar l'Oscar al millor director.
A Lust, Caution (2007) va rodar una història d'intriga i erotisme en temps de l'ocupació japonesa de la Xina. I a Taking Woodstock (2009) ambienta la celebració a finals dels anys 60 del cèlebre musical Festival de Woodstock.

## Filmografia

* Pushing Hands (1992)
* The Wedding Banquet (1993)
* Eat Drink Man Woman (1994)
* Sentit i sensibilitat (1995)
* La tempesta de gel (1997)
* Cavalca amb el diable (1999)
* Tigre i drac (2000)
* Hulk (2003)
* Brokeback Mountain (2005)
* Lust, Caution (2007)
* Taking Woodstock (2009)
* La vida de Pi (2012)
* Billy Lynn's Long Halftime Walk (2016)
* Gemini Man (2019)

## Referències

* ↑ «戰爭人性與電影科技 李安：視覺對我是信仰 [Humanity during War and Film Technologies: Interview of Ang Lee]» (en xinès). . 中天的夢想驛站 (CtiTV), 12-11-2016. « 我很想跟他們講其實我也沒有入美國籍，我拿的還是綠卡。(I want to tell them that I am not naturalized. I still hold the green card.)»
* ↑ 王, 篤若 «李安對威尼斯不滿：「色戒」代表中華民國» (en xinès). tw.aboluowang.com, 29-07-2007 [Consulta: 9 març 2021].
* ↑ Williams, Sarah «'Life of Pi's Ang Lee Conquers Anti-Asian Bias». Voice of America, 20-02-2013 [Consulta: 20 febrer 2013]. «Like many Asian-Americans in Hollywood's film industry, Chinese-born American film director Ang Lee struggled for acceptance early in his career.»
* ↑ Corliss, Richard «Ang Lee's Life of Pi: Storm and Fang, Water and Wonder». Time, 20-11-2012 [Consulta: 20 novembre 2012]. «The Chinese-born American director mastered the nuances of 19th-century English manners in Sense and Sensibility, set martial-artist adversaries to dancing on tree tops in Crouching Tiger, Hidden Dragon and sold the mainstream audience on the love story of two cowboys in Brokeback Mountain.»
* ↑ «Life of Pi - film that transcends global emotions». indiatimes.com, 27-09-2012 [Consulta: 27 setembre 2012]. Arxivat 2013-11-13 a Wayback Machine. «Còpia arxivada». Arxivat de l'original el 2013-11-13. [Consulta: 29 gener 2020].«Còpia arxivada». Arxivat de l'original el 2013-11-13. [Consulta: 29 gener 2020].
* ↑ Ho Yi. Family and friends praise Ang Lee's quiet dedication. Taipei Times. 7 març 2006.
* ↑ Lipworth, Elaine «Ang Lee: My family values» (en anglès). The Guardian, 26-04-2013 [Consulta: 1r octubre 2016].
* ↑ «Interview from Studio 360». Arxivat de l'original el 11 agost 2008.
* ↑ HBO Directors Dialogues: Ang Lee. 2012-10-05 – via YouTube.